הוועדה המשותפת לוועדת הכנסת ולוועדת הכספים לעניין תקציב הכנסת, כנסת 18, פרוטוקול מספר 10, 2012-06-04 09:30

יריב לוין: בוקר טוב, אני פותח את הישיבה של הוועדה המשותפת של ועדת הכנסת וועדת הכספים לעניין תקציב הכנסת, כאשר על סדר יומנו דו"ח ביצוע תקציב הכנסת לשנת 2011.

יריב לוין: הדו"ח המסודר – בהתאם למנהג שעשינו לנו כאן – מוכן, הופץ לחברים, וככל הנראה גם עורר סערה גדולה, עד כדי כך שכולם כבר מיצו את הדיון בו לפני הישיבה היום, ולא הגיעו.

יריב לוין: אבל אנחנו בכל אופן נקיים את הישיבה בצורה מסודרת.

יריב לוין: אני מציע פשוט שתינתן איזושהי סקירה של הדו"ח.

יריב לוין: בבקשה.

חיים אורון: התקציב המקורי לשנת 2011 היה 627 מיליון ש"ח, שמתוכם כ-81 מיליון ש"ח היו מיועדים למוזיאון הכנסת, בתוספת העודפים שהעברנו משנים קודמות; רובן בגין התחייבויות שתוקצבו בשנת 2010 ולא שולמו, או התחילו להפעיל אותן.

חיים אורון: העברנו 114,000 שקלים, כך שהתקציב המקורי כולל ההעברות היה 741 מיליוני ש"ח.

חיים אורון: בפועל אנחנו ביצענו 526 מיליוני ש"ח, פלוס פרויקטים שהתחילו, ויצרנו התחייבויות בגינן של 53 מיליוני ש"ח.

חיים אורון: בסך הכול, הביצוע פלוס ההתחייבויות היה 580 מיליוני ש"ח.

חיים אורון: ביצענו 78% מהתקציב.

חיים אורון: עדיין נשארה יתרה של 161 מיליוני ש"ח של כל מיני דברים שתוקצבו, ולא התחילו לעשות אותם, אבל בגינם העברנו 125 מיליוני ש"ח לשנת 2012.

חיים אורון: זאת אומרת, זה לא סתם כסף שלא נוצל, אלא כסף שינוצל, רק ינוצל בשנים הבאות.

חיים אורון: בתחילת שנה זו, בתחילת 2012, העברנו 125 מיליוני ש"ח.

חיים אורון: יש את הפירוט בדיוק לפי התוכניות.

חיים אורון: ניתן לראות שהסעיף העיקרי – שכמובן לא עשינו אתו כלום – הוא אותו סעיף של מוזיאון הכנסת.

דן לנדאו: אולי תרענן את זכרונו של הפרוטוקול לגבי הדבר המתגלגל הזה?

חיים אורון: בשנת 2010 הכנסת הפקיעה, או לקחה בחזרה, את מוזיאון הכנסת תמורת סכום של כ-45 מיליון ש"ח פלוס מע"מ, שזה אותו סכום שקבע השמאי הממשלתי.

חיים אורון: בפועל ישנו איזשהו dispute בנושא הזה, בין אותו אחד שרכש את המבנה לבין משרד האוצר – שהוא למעשה מנהל את מנהל הדיור הממשלתי, שמנהלים את כל ההתדיינות בנושא הזה – על גובה הסכום שהוא היה צריך לקבל.

חיים אורון: אנחנו שילמנו מה שקבע חוק מוזיאון הכנסת, זאת אומרת, לפי ההערכה של השמאי הממשלתי.

חיים אורון: על מנת לא לעמוד במצב שלא יהיה לנו תקציב במידה ובית המשפט יחליט שהסכום שקבע השמאי הממשלתי לא מייצג, אנחנו החלטנו לעשות הפרשה של 100 מיליון ש"ח נוספים.

חיים אורון: אני רוצה להדגיש – וכל פעם שאני מדבר בנושא הזה אני מדגיש מחדש – 100 מיליון ש"ח זה לא סכום שיש לו איזשהו ביסוס, או הערכות, או תחזיות של מישהו.

חיים אורון: זה סכום שאנחנו סתם שמנו אותו בתקציב על מנת לא לעמוד במצב שאין לנו כסף לשלם במידה וייכפה עלינו לשלם משהו נוסף.

חיים אורון: את הסכום הזה אנחנו מגלגלים משנה לשנה.

חיים אורון: נכון להיום, קיימת כבר תביעה בנושא הזה.

חיים אורון: התביעה שקיימת בנושא הזה היא תביעה של 150 מיליוני ש"ח בנוסף על הסכום שכבר שילמנו.

חיים אורון: זאת אומרת, מדברים פה על סך הכול סכום של כ-200 מיליוני ש"ח.

חיים אורון: על-פי חוק התקציב אנחנו צריכים להציג גם את נושא המשרות בכנסת.

חיים אורון: כפי שאתם יכולים לראות בדו"ח שיש בפניכם, הכנסת תקצבה 486 משרות במנגנון הכנסת, ועוד 214 משרות במשמר, ובסך הכול 700.

חיים אורון: בפועל אוישו 446 משרות.

חיים אורון: זה ממוצע המשרות.

חיים אורון: אנחנו לוקחים משרה 12 חודשים בשנה.

חיים אורון: זאת אומרת, אם בן אדם התחיל לעבוד ברבעון האחרון של השנה, אנחנו לוקחים רבע משרה.

חיים אורון: אז 446 משרות ו-204 משרות במשמר הכנסת, בסך הכול 650 משרות בסך הכול לעובדי הכנסת, כאשר בפועל, בסוף השנה – כפי שאתם יכולים לראות בהערה למטה – היו 462 עובדים בכנסת.

חיים אורון: ב-31 בדצמבר היתה כמות כזאת של אנשים, ו-201 במשמר הכנסת.

חיים אורון: זאת אומרת שבפועל, בסוף השנה היה לנו עודף תקציבי של 24 משרות במנגנון הכנסת, ושלוש משרות במשמר הכנסת, סך הכול 37 משרות.

חיים אורון: ניתן לראות – היום ללכת לדבר על הדברים האלה של 2011, על הפרויקטים שהיו ב-2011, אבל יש פה דו"ח שלם שמייצר מה היו הפרויקטים העיקריים בגינם הוצאנו את התקציב – שהם לא פרויקטים שוטפים, פעילות שוטפת, אלא פרויקטים מיוחדים.

יריב לוין: אני מציע רק שאולי תהיה איזושהי הבהרה – אני קיבלתי אותה בעל-פה, אבל שהיא תהיה גם לפרוטוקול – בסוגית המחשוב, נוכח העובדה שעדיין - - אל"ף, יש שיפור ללא שום ספק, לפחות באותם מקומות שבהם נכנס ה-Windows 7 במקום ה-XP.

יריב לוין: עדיין אבל ישנן לא מעט תלונות ובעיות, בעיקר על מערכת ה"סנהדרין", וגם במידה מסוימת על האיטיות או הקושי הטכני במערכת החיבורים שישנה למייל, שהביא למצב – אגב, מבדיקה שעשיתי – שרוב האנשים מייצאים את המייל שלהם – אני לא יודע אם רוב, אבל לא מעט אנשים מייצאים את המייל שלהם מהכנסת ל-Gmail על מנת ליתר את הצורך כל פעם להיכנס פנימה.

דן לנדאו: או שגולשים מה-Tablet.

יריב לוין: או שניגשים מה-Tablet, למי שיש.

יריב לוין: כן.

יריב לוין: אם אפשר היה להתייחס גם ל"סנהדרין", גם לנקודות האלה.

יריב לוין: אמרתי קודם, אני קיבלתי את ההסברים כבר בשעתו כי שאלתי, אבל כדי שזה יהיה לטובת מי שירצה לראות, לבדוק את הדברים.

דן לנדאו: אני אשיב על זה.

דן לנדאו: ה"סנהדרין" נמצא כרגע בשני מסלולים מקבילים.

דן לנדאו: ה"סנהדרין" המאוד-מאוד ותיקה, מערכת ליבה מאוד-מאוד ותיקה, נמצאת במצב ששודרגה גרסה נוספת של המערכת הזו באפריל האחרון, לפני חודשיים, בסוף פגרת הפסח, והיא כללה רשימה ארוכה של שיפורים שיודעי חן – בעיקר המשתמשים הכבדים ב"סנהדרין", שזה הלשכה המשפטית, מנהלי הוועדות, והמזכירות.

ירדנה מלר-הורביץ: על הדרך גם המזכירות.

דן לנדאו: זה לפי סדר עולה.

דן לנדאו: הדבר הזה שיפר ותיקן הרבה מהבאגים שהיו במערכת.

דן לנדאו: יחד עם זאת, המערכת הזאת היא מערכת מאוד ישנה.

דן לנדאו: תעלה גרסה נוספת כנראה בספטמבר.

דן לנדאו: במקביל, מה שכבר החל – וזה כבר מוקם, כבר יש לנו אנשים שיצטרפו לפרויקט הזה – פרויקט "סנהדרין" החדשה בפועל.

דן לנדאו: לא רק על התוכניות, אלא בפועל.

דן לנדאו: הוקמה מִנהלת, גויסו אנשים ייעודיים לטובת העניין הזה.

דן לנדאו: עבודה מאוד נרחבת שנעשתה לפני כמה שנים של אפיון של מערכת - - החדשה בעצם עוברת תיקוף, ובוחנים את כל מה שהוחלט עליו, הם מוסיפים עליו.

דן לנדאו: לדוגמא, מנהלת הארכיון – שהיא חתיכת סמכות בהלכות פרלמנטריזם ותהליכים פרלמנטריים – היא הפכה להיות דמות מרכזית בפרויקט הזה על מנת שלא נעשה סתם גרסה חדשה של ה"סנהדרין" הישנה, אלא זאת תהיה בחינה מחדש של מערכת הליבה של הכנסת.

דן לנדאו: אגב, מסתבר שפרלמנטים אחרים עושים אותו דבר כמונו.

דן לנדאו: זו גם ההזמנות להזמין אותך לכנס הבינלאומי שיהיה פה בשבוע הבא, שיעסוק בטכנולוגיות חיפוש ואחזור של מידע פרלמנטרי.

דן לנדאו: שווה לך לשמוע איך מהללים את הכנסת דווקא.

דן לנדאו: "יהללך זר" – זה יתקיים בעזרת ה'.

דן לנדאו: אז הדבר הזה הוא פרויקט לכמה שנים.

דן לנדאו: וגויסו אנשים לטווחים של שנה, שנתיים, אפילו יותר.

דן לנדאו: אז במקביל, מה שקורה זה שהמערכת הקיימת לא רק מיוצבת אלא משודרגת.

דן לנדאו: יש שיפורים.

דן לנדאו: זו לא קפיצת המדרגה שאנחנו רוצים לראות, ואנחנו גם לא נעשה קפיצת מדרגה של השקעות של מיליונים במערכת שהיא בעצם כל כך ישנה שכבר יש גבול כמה אתה יכול לשדרג אותה.

דן לנדאו: אבל ברמה התפעולית, ברמת פתרון תקלות, ברמה של התאמת המערכת לשינויים שאתם הכנסתם בתקנון, זה נתפס כ-Must.

דן לנדאו: בעצם סגרו את הפערים בין הפרקטיקה הפרלמנטרית לבין הפרקטיקה הטכנולוגית, כי הפערים האלה היו בלתי אפשריים.

דן לנדאו: הדוגמא שמזכירת הכנסת תמיד הזכירה בנושא של הוספה או ההורדה של מציעים מחוקים, זה דבר שמאוד הטריד את המערכת, מאוד הטריד את חברי הכנסת, הדבר הזה.

ירדנה מלר-הורביץ: יש לנו עדיין במליאה מציעים שהלכו לעולמם מכנסות קודמות.

דן לנדאו: כמו בבחירות, גם בכנסת, יש אנשים שהם כבר לא בינינו.

ירדנה מלר-הורביץ: היה גם עניין של מיזוג הצעת חוק.

דן לנדאו: אז אלו דברים שאנחנו מנסים במערכת הקיימת לסגור את הפערים הללו כדי שלא נתבזה.

דן לנדאו: שלא יהיו מצבים שהם מביכים.

דן לנדאו: אבל פרויקט "סנהדרין" החדשה כבר יצא לדרך, כבר התחלנו להשקיע שם כסף, אנשים מגויסים, אנשים כבר עובדים.

דן לנדאו: אני לא רוצה לתת תאריך עדיין, אבל אנחנו כבר בטווח הנראה לעין.

דן לנדאו: בוא נגיד ככה, הכנסת ה-19 כבר תהנה מ"סנהדרין" החדשה, זה כבר נראה דבר שאפשר להניח אותו אם לא להבטיח.

יריב לוין: אני חושב שכדאי לעדכן אולי על האתר.

דן לנדאו: אוקיי, האתר החדש, בעזרת ה', יעלה בעוד שבועיים, אחרי הרבה מאוד עבודה, אחרי הרבה מאוד עיכובים, אחרי הרבה מאוד השוואה ולימוד לעומת פרלמנטים אחרים.

דן לנדאו: אגב, בסוף השבוע האחרון היו שני אנשים מטעם הכנסת בכנס בינלאומי במדריד, בפרלמנט הספרדי, והציגו שם את האתר החדש שלנו, והיה שם דיון בהשוואה לאתרים חדשים.

דן לנדאו: כאמור, אנחנו די ב - - - של פרלמנטים אחרים בכל מה שנוגע לעולם ה-IT.

דן לנדאו: אני חושב שהביאו משם גם כמה לקחים, וגם פרלמנטים אחרים למדו מאתנו.

דן לנדאו: בעזרת ה', בעוד שבועיים האתר החדש יושק.

דן לנדאו: אנחנו עדיין מתלבטים האם לעשות את זה בחגיגה גדולה, בזכרנו את אשר אירע בהשקת Windows 7, בהשקת Windows XP.

דן לנדאו: מי שלא מכיר, שייכנס לרשת ויראה.

דן לנדאו: בהשקות הכי מפורסמות בעולם היו flops.

דן לנדאו: אנחנו מתלבטים אם לעשות את זה מסיבה גדולה או השקה שקטה שלאט-לאט תיצור את המציאות.

דן לנדאו: אבל האתר החדש, באמת, הוא סוחף קריאות התפעלות מכל מי שנכנס אליו.

יריב לוין: אגב, שולבו בו האלמנטים שדב חנין דיבר בשעתו על היכולות של חברי כנסת - - -

דן לנדאו: כן.

דן לנדאו: בשלב שיעלה עכשיו, עדיין, זה לא העולם המלא שדב חנין דיבר עליו, כלומר, עולם שבו אתה מקבל את כל עולם הפעילות הפרלמנטרית של הח"כ הבודד, אבל זו הכוונה.

דן לנדאו: מה שיושק עכשיו יכלול דף אישי של חברי הכנסת, שהוא קצת יותר משוכלל מהדף הנוכחי מבחינת היכולת לצאת ממנו לתכנים אינטראקטיביים – אם של חבר הכנסת ואם של הכנסת – אודותיו.

דן לנדאו: אנחנו עדיין לא במצב – זה יעלה בשלב ב', בהמשך הקיץ – בשלב שבו הפרופיל האישי של חבר הכנסת, יהיה פורטל בעצם שדרכו תוכל לקבל את כלל הפעילות הפרלמנטרית שלו.

דן לנדאו: זו הכוונה, זה יעלה בעזרת ה' בשלב ב'.

דן לנדאו: השלב הראשון – מלבד המראה החדש – יכלול הרבה מאוד פיצ'רים חדשים, במיוחד נוגעים – הייתי מכתיר את זה בכותרת "כנסת בשידור חי".

דן לנדאו: גם הוועדות וגם החומרים החדשותיים שמפיקה הכנסת, שמפיקות הוועדות כל הזמן, יקבלו ביטוי בשכבת אקטואליה מאוד פעילה, מאוד מעודכנת.

דן לנדאו: כבר היום יש דבר שהוא חידוש בחודשים האחרונים, לדוגמא, יש דוברות למליאה.

דן לנדאו: אז יש חדשות מהמליאה כל הזמן באתר הכנסת.

דן לנדאו: דף הבית יראה את סדר העדיפויות החדש.

דן לנדאו: אני חושב שגם בעלי המניות שהשקיעו פה הרבה כסף, יהיו מרוצים מבחינת רמת השירות.

דן לנדאו: עוד עדכון אחד – כבר פורסם המרכז של מאגר החקיקה?

דן לנדאו: כי חתמתי עליו.

דן לנדאו: הוא עולה מחר.

דן לנדאו: מחר מתפרסם מכרז - -

יריב לוין: זו בשורה גדולה.

דן לנדאו: - - היסטורי, באמת היסטורי - -

יריב לוין: כן, אין ספק.

דן לנדאו: - - של מאגר חקיקה לאומי חינמי.

דן לנדאו: זה פרויקט של הכנסת, שגם משרד המשפטים שותף בו.

דן לנדאו: בעצם, זה אומר ש"תקדין", "נבו", כל הדברים הללו שעבורם צריך לשלם הרבה מאוד כסף, הרמה של החקיקה – גם של חקיקת המשנה, כלומר גם הממשלה תתרום את חלקה – הרמה הזאת תהיה נגישה חינם לכל אזרח, הם לא יצטרכו לשלם כסף.

דן לנדאו: התכנים המוספים של "תקדין", "נבו", ואלה – זה כמובן עולם נוסף של תוכן שאנחנו פחות צריכים לדאוג לאזרחים לקבל אותו.

דן לנדאו: זו חתיכת בשורה, אנחנו מאוד מקווים שאחרי שנה וחצי של עבודה של צוות מאוד גדול, שארבע-חמש ההוצאות לאור הישראליות שעוסקות בהוצאת חקיקה לאור יתחרו ביניהן, ומישהו יזכה להרים את הפרויקט הזה עבור הכנסת, עבור הציבור.

יריב לוין: מצוין.

יריב לוין: אני רוצה לברך את כל מי שעשה במלאכה הזאת, שהיתה ארוכה ומורכבת, כפי שאני יודע.

דן לנדאו: היא עוד תהיה ארוכה.

יריב לוין: בסדר, אבל לא חשוב .

יריב לוין: זאת תהיה קפיצת דרך, שאני חושב שהיא חשובה, והיא עולה בקנה אחד עם כל המהלכים שעשינו כאן כדי לייצר הרבה יותר שקיפות של העבודה בכנסת כלפי הציבור.

יריב לוין: עוד שאלה אחת אחרונה מבחינתי, שהיא אומנם חורגת קצת ממסגרת הדיון הזה, אם אנחנו יושבים כאן בשבתנו כוועדה המשותפת לענייני תקציב וישנן איזה שהן הערות, משהו שאתם רוצים לציין שנוגע לביצוע של התקציב של השנה הזאת, איזושהי הערה, בקשה, משהו שאתם חושבים שיש מקום אולי - - -

חיים אורון: אני יכול לתת לך אינדיקציה איפה אנחנו עומדים.

דן לנדאו: אנחנו נגיע אליכם.

יריב לוין: כשאני אומר אם אנחנו כבר פה, אולי התשובה היא אין, אבל אם יש משהו איזשהו משהו יוצא דופן, חריג, שאתם חושבים שראוי ונכון שאם כבר הוועדה יושבת, הדבר יובא לידיעתה.

חיים אורון: לצורך האינדיקציה, התקציב של שנת 2012, כולל העברות שעשינו מ-2011, מסתכם ב-727 מיליוני ש"ח.

חיים אורון: נכון להיום, כולל כל ההתחייבויות, ביצענו 208 מיליוני ש"ח.

חיים אורון: זאת אומרת, ביצענו סדר גודל של 30%.

חיים אורון: יש לנו דברים שאנחנו נצטרך לבוא לוועדה, חלקם שייכים לפעילות שוטפת, חלקם שייכים אפילו לקטע של שכר עבודה.

חיים אורון: אנחנו מגבשים את הבקשות האלה, ואנחנו נבוא לוועדה איפשהו ברבעון השלישי של השנה.

יריב לוין: בסדר גמור.

יריב לוין: אני מודה לכם מאוד, ושמח שאנחנו מקיימים את ההליך הזה.

יריב לוין: וכמו שאמרתי לפני שהתחילה הישיבה, אני חושב שחבל שאין נוכחות, אבל מצד שני, אולי זה מצביע על כך שיש ביטחון שהדברים מתנהלים בצורה שקופה וברורה, ואנשים מקבלים את המידע גם באופן שוטף מחוץ למסגרת הפורמלית שהם מבקשים.

יריב לוין: אבל אני בכל זאת מקווה שחברי הוועדה ימצאו לנכון להגיע לישיבות האלה.

יריב לוין: נדמה לי שלפחות כשמדובר בענייני כספים, גם האחריות שלנו בעניין הזה מחייבת.

יריב לוין: תודה רבה.

יריב לוין: הישיבה נעולה.